  Майя Бывальцева Наталья Тетерина Алабгоын Удмуртъёслэн I огъяросси ӧтчамзылы 100 ар тырмонлы сӥзем улосвылкуспо конференци азьын тодосъя доктор Михаил Атаманов ивортодэтъя «Удмуртия» агентстволэн корреспондентэныз вераськонын пусйиз, Елабуга —со удмурт калыклэн гогыез шуыса. Мон шуысал, Елабуга, со котырысь вашкала археологической памятникъёс — со удмурт калыклэн гогыез. Татысен удмурт калык кылдӥз. <…> Бигер выжыос татчы бер лыктӥзы, нош удмуртъёслэн та дор музъемзы, шор музъемзы Михаил Атаманов, кылосбур тодосъя докторСолэн кылъёсызъя, вашкала удмуртъёслэн улон интыязы ананьинской культура кылдӥз (асьме вапумлэсь азьло IX–III дауръёсысь Шор Поволжьеысь но Кам котрысь интывылъёсын вӧлмем археологи культура). «Татын самой сӥё-дано вал могильник, сыӵе шай, Ананьино гурт дорын (со Елабугаен артэ ик, со гуртэз быремын ни), со гуртъя, со шайя быдэс ананьинской культура сётӥз со. Комиен удмуртъёс люкиськемен ой на вал ай соку, озьы ке но, тӥнь та лымшор люкетаз удмуртъёс кылдӥзы, нош уйпал шуръёсын отӥ <…> коми калык кылдӥз ни со ананьино вакытысен. <…> Удмурт калык татын котьку но улӥз», — пусйиз тодосчи. Михаил Атаманов верамъя, ананьинской культура, Сибырысь тагаркской но Европаысь гальштанской культураосын ӵош, тужгес узырез вал. «Вот со куинь культураез ог-огенызы луэ ӵошатыны. Удмурт выжыос соку сыӵе вылэ ӝутскизы, собере сыӵе вылӥе ноку но ӧм ни ӝутӥське. Огшоры мынӥм, каллен-каллен улэгес лэзиським. Асьмелэн Арча княжествомы вал, Казаньлэсь со 60 иськемын, Арск шуо сое, отын удмурт эксэй пуке вал. Сое Иван Грозный пазьгиз, удмуртъёслэн соку берпуметӥ со государствозы, нимаз пичи государствозы. Со Казанской ханствое пыре вал. Собере Советской власть дыръя гинэ Трокай Борисов, Максим Прокопьев, Кузебай Герд, мукет азьмынӥсьёслэн нюръяськеменызы Удмурт автономия кылдӥз». — вераз Михаил Атаманов но вашкалазэ тодытэк, туннэ уг луы улыны шуыса пусйиз. Тодэ вайытом, Удмуртъёслэн I огъяросси ӧтчамзылы 100 ар тырмонлы сӥзем улосвылкуспо конференцие Алабгое 300 пала адями люкаськиз. Тодосчиос, азьветлӥсьёс, дышетӥсьёс но дышетскисьёс Удмуртиысь, Бигерысь, Башкириысь, Киров улосвылысь но Пермь шаерысь вуизы. Тегъёс: Мерлык Удмуртия история удмуртъёс Татарстан  